ວັນທີ 3ຕຸລາ 2022 ເຊີ່ງເປັນມື້ທີ່ 2 ຂອງການເດີນທາງ ມາຢ້ຽມຢາມສາທາລະນະລັດປະຊາທິປະໄຕປະຊາຊົນ ລາວ ຢ່າງເປັນທາງການ ຂອງສະຫາຍ ມານູເອັນ ມາເຣໂຣ ກຣູຊ໌ ນາຍົກລັດຖະມົນຕີ ແຫ່ງ ສາທາລະນະລັດ ກູບາ ແລະ ຄະນະ, ໃນລະຫວ່າງວັນທີ 02-04 ຕຸລາ ນີ້, ເພື່ອເສີມຂະຫຍາຍສາຍພົວພັນມິດຕະພາບ ແລະ ການຮ່ວມມືອັນດີ ທີ່ມີມາແຕ່ດົນນານ ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ກູບາ ຖານອ້າຍນ້ອງຮ່ວມອຸດົມການອັນດຽວກັນ ໃຫ້ນັບມື້ເຂັ້ມແຂງ ແລະ ແຕກດອກອອກຜົນຍິ່ງໆຂຶ້ນໃນຊຸມປີຕໍ່ຫນ້າ.
ສະຫາຍ ມານູເອັນ ມາເຣໂຣ ກຣູຊ໌ ແລະ ຄະນະໄດ້ເຄື່ອນໄຫວຢ້ຽມຢາມເຂດພັດທະນາກວມລວມລວມໄຊເສດຖາ ໂດຍທ່ານໄດ້ຮັບຟັງການລາຍງານ ໂດຍຫຍໍ້ກ່ຽວກັບກັບປະຫວັດຄວາມເປັນມາ,ການຈັດຕັ້ງປະຕິບັດວຽກງານດ້ານຕ່າງໆ ລວມເຖີງສະພາບການລົງທືນຢູ່ພາຍໃນເຂດພັດທະນາກວມລວມໄຊເສດຖາ ຈາກທ່ານ ສະຖາບັນດີດ ອີນສີຊຽງໃຫມ່ ຮອງລັດຖະມົນຕີ ກະຊວງແຜນການເເລະການລົງທືນ ໂດຍທ່ານໃຫ້ຮູ້ວ່າ: ສະເພາະເຂດພັດທະນາກວມລວມໄຊເຊດຖາ ຈຸດປະສົງຕົ້ນຕໍແມ່ນ ເພື່ອພັດທະນາແບບກວມລວມຄົບວົງຈອນ ທີ່ປະກອບດ້ວຍເຂດອຸດສາຫະກໍາທັນສະໄໝ, ເຂດການຄ້າ-ການບໍລິການ ແລະ ການຂົນສົ່ງ LOGISTIC.
ຮອງລັດຖະມົນຕີ ກະຊວງ ແຜນການເເລະການລົງທືນ ໃຫ້ຮູ້ອີກວ່າ: ປັດຈຸບັນເຂດພັດທະນາກວມລວມໄຊເຊດຖາ ມີບໍລິສັດ ເຂົ້າມາລົງທຶນ ຈໍານວນ 103 ບໍລິສັດ, ມີທຶນຈົດທະບຽນ 418 ລ້ານໂດລາສະຫະລັດ, ແຜນການລົງທຶນ 2,1 ຕື້ໂດລາສະຫະລັດ ມີແຮງງານພາຍໃນເຂດ ທັງໝົດ 5,112 ຄົນ, ແຮງງານລາວ 3,948 ຄົນ, ແຮງງານຕ່າງປະເທດ 1,164 ຄົນ. ມີມູນການລົງທຶນຕົວຈິງພາຍໃນເຂດ 2,1 ຕື້ໂດລາສະຫະລັດ ໄດ້ມີບໍລິສັດທີ່ມີຊື່ສຽງເຂົ້າມາລົງທຶນເປັນຈໍານວນຫຼາຍເຊັ່ນ: ບໍລິສັດ ໂຮຢາລາວ ຈຳກັດ ຈາກປະເທດ ຢີປຸ່ນ ເຂົ້າມາຕັ້ງໂຮງງານຜະລິດເລນແວ່ນຕາ ແລະ ແຜນຣາດດິດ ເພື່ອສົ່ງອອກ. ບໍລິສັດ ຜະລິດຢາ ໂກເດັນວິດສະດອມ (ລາວ) ຈໍາກັດ ກໍ່ແມ່ນບໍລິສັດໜຶ່ງທີ່ມີຊື່ສຽງ ແລະ ໄດ້ຮັບການຍອມຮັບຈາກສາກົນ, ຊຶ່ງເປັນບໍລິສັດຈາກ ສປ ຈີນ ເຂົ້າມາຕັ້ງໂຮງງານເພື່ອວິໃຈ, ພັດທະນາ, ຜະລິດ, ຈຳໜ່າຍຜະລິດຕະພັນຢາ ແລະ ຜະລິດຕະພັນເສີມສຸກຂະພາບທີ່ກຳລັງດຳເນີນການກໍ່ສ້າງ, ບໍລິສັດ ເປໂຕ ເຄມີລາວ ຈຳກັດ ເປັນໂຮງງານກັ່ນນໍ້າມັນ ແລະ ຜະລິດນ້ຳ ມັນເຄື່ອງ ເພື່ອສະໜອງໃຫ້ແກ່ພາຍໃນ ແລະ ຕ່າງປະເທດ, ບໍລິສັດ ຄວາມຫວັງໃໝ່ ຈຳກັດ ຜະລິດຫົວອາຫານສັດ ເພື່ອຈຳໝ່າຍທັງພາຍໃນ ແລະ ສົ່ງອອກຕ່າງປະເທດ, ບໍລິສັດ ຕັດຫຍິບເປເຕີ ຈໍາກັດ ເປັນໂຮງງານຕັດຕັດຫຍິບເຄື່ອງນຸ່ງຫົ່ມ ຊຶ່ງມາຮອດ ເດືອນກັນຍາ 2022 ເຂດພັດທະນາກວມລວມໄຊເຊດຖາ ສາມາດປະຕິບັດພັນທະເຂົ້າງົບປະມານຂອງລັດໄດ້ທັງໝົດ 179 ຕື້ກີບ.
ຫລັງທີ່ສະຫາຍ ມານູເອັນ ມາເຣໂຣ ກຣູຊ໌ ນາຍົກລັດຖະມົນຕີ ແຫ່ງ ສາທາລະນະລັດ ກູບາ ແລະ ຄະນະ ໄດ້ຮັບຟັງການລາຍງານໂດຍຫຍໍ້ກ່ຽວກັບການຈັດຕັ້ງປະຕິບັດວຽກງານຕ່າງໆຂອງເຂດພັດທະນາກວມລວມໄຊເສດຖາຈາກຮອງລັດຖະມົນຕີກະຊວງແຜນການເເລະການລົງທືນ ເເລ້ວ ໄດ້ສືບໄປຢ້ຽມຢາມ ໂຮງການຜະລິດຢາ ທີ່ຕັ້ງຢູ່ເຂດພັດທະນາກວມລວມໄຊເສດຖາ ຫລັງຈາກນັ້ນໄດ້ສືບຕໍ່ໄປເຄື່ອນໄຫວຢ້ຽມຢາມ ໂຮງຮຽນມັດທະຍົມສົມບູນມີດຕະພາບລາວ-ກູບາ ຢູ່ບ້ານ ດົງບັງ ເມືອງໄຊທານີຕື່ມອີກ.
ຂ່າວ: ເດດອາລຸນ ແກ້ວວິໄລ